Sylvius Knutzen (6. august 1870 i Odense – 1. juli 1939 i Hellerup) var en dansk arkitekt, der særligt har arbejdet i Nordjylland i og omkring Hjørring. Han var eksponent for Bedre Byggeskik-stilens videreudvikling af nationalromantikken med bygninger i røde håndstrøgne sten, halvvalmede røde tegltage og hvide småsprossede vinduer. Knutzens forældre var fuldmægtig Johan Søren Peter Knutzen og Sophie Christence f. Prange. Han blev tømrersvend og dimittend fra Odense Tekniske Skole. Dernæst gik han på Kunstakademiets Arkitektskole i København fra september 1890 til afgang i maj 1899. Han tegnede hos Vilhelm Dahlerup, Heinrich Wenck og Axel Møller. 1902-03 var han i Tyskland og Italien. Han var assistent ved Kunstakademiets dekorationsskole og almene forberedelsesklasse 1904-14. Knutzen udstillede på Charlottenborg Forårsudstilling 1903, 1906, 1914, 1919, 1921, 1923 og 1926, deltog i Landsudstillingen i Århus 1909, Dänische Ausstellung, Kgl. Kunstgewerbemuseum, Berlin 1910-11, Kunstnerforeningen af 18. November 1921's udstillinger i 1923-24, 1926-27, 1930, 1932-34 og 1936-39. Han var ugift og er begravet på Vestre Kirkegård (København).